हमारा यह ब्रह्माण्ड विशाल व अनन्त है अतः इसको बनाने वाला भी विशाल व अनन्त होना चाहिये। तभी वह इस रचना को कर सकता है। दूसरी बात यह है कि उस विशाल सृष्टिकर्ता सत्ता को हम व्यापक या सर्वव्यापक कहेंगे। वैज्ञानिकों ने इस तथ्य को जाना है कि इस ब्रह्माण्ड का किसी ओर भी कोई छोर, आरम्भ व अन्त नहीं है। चारों ओर यह अनन्त दूरी तक विद्यमान है। इससे ईश्वर को सर्वव्यापक मानना पड़ता है व वह इस कारण से सिद्ध है। जो वस्तु सर्वव्यापक होगी वह स्थूल न होकर सूक्ष्म होगी। यदि स्थूल होगी तो फिर वहां अन्य किसी वस्तु का अस्तित्व व निवास नहीं हो सकता। अतः संसार को देखकर ईश्वर की सत्ता सर्वातिसूक्ष्म सिद्ध होती है। किसी छोटी से छोटी वस्तुत को बनाने के लिए भी ज्ञान व अनुभव की आवश्यकता होती है। संसार जैसी विशाल रचना के लिए सर्वव्यापक सत्ता का पूर्ण ज्ञानी होना भी आवश्यक है। पूर्ण ज्ञानी सत्ता को सर्वज्ञ कहते हैं। अतः ईश्वर सर्वज्ञ सिद्ध होता है। ऋषि दयानन्द ने वेदों में ईश्वर के सभी विशेषणों को संसार में घटा कर देखा तो वह सभी सत्य पाये। अतः उन्होंने ईश्वर के स्वरूप विषयक यह नियम दिया है ‘ईश्वर सच्चिदानन्द स्वरुप, निराकार, सर्वशक्तिमान, न्यायकारी, दयालु, अजन्मा, निर्विकार, अनादि, अनुपम, सर्वाधार, सर्वेश्वर, सर्वव्यापक, सर्वान्तर्यामी, अजर, अमर, अभय, नित्य, पवित्र और सृष्टिकर्ता है। उसी की उपासना करनी योग्य है।’ इस नियम में जो बातें कहीं गई हैं उन पर विचार करने पर वह सभी सत्य एवं यथार्थ सिद्ध होती हैं। लोग ईश्वर के इस स्वरूप को मानने में इसलिये आपत्ति करते हैं कि यदि ईश्वर है तो वह दिखाई क्यों नहीं देता? इसका उत्तर दिया जाना आवश्यक है।